Bé, ja fa dies que no us tinc al corrent i alguns de vosaltres ja m'esteu reclamant la segona crònica, així que aquí la llenço!!!\nBé, com ja us vaig comentar, vaig anar a la inauguració del nou restaurant LeSudGaudir i va estar molt bé, el local és genial, una antiga casa Vietnamita, molt xula, amb una piscina, arbres, una terrassa-pati considerable, música chill out, un billar, un futbolí (Barça-Espanyol és clar!, paella, sangria i tapes d'escalivada. Vaig conèixer a la flor i nata de la comunitat espanyola, pero m'agradaria conèixer gent de més nacionalitats, i sobretot locals, obrint així els meus horitzons.\nEl dissabte me'l vaig passar buscant pis...ostres quin estrés!! Vaig veure més de 18 pisos entre les 9 del matí i les 4 de la tarda, sense parar i per dinar. per educació cal treure's les sabates quan entres en una casa particular, i de tant treure i posar sabates, vaig acabar anant descalça amb les sandàlies a la mà, jajaja\nLes decoracions vietnamites són espantoses, hi havia pisos nous per estrenar, que costen més de $1500, i quan els veus, amb les làmpades horribles, amb els mobles de l'any de la quica, amb els papers pintats de la paret que t'espanten... i penses, ostres, ostres, ostres!! On està l'Ikea de Vietnam? Vull crear la República independent de casa meva, però no em deixen!!! ;-)\nBé, però l'esforç finalment va donar els seus fruits!! I vaig trobar un pis, que no està malament per $1150. Té tres habitacions, dues dobles i una senzilla. La cuina està full-equiped, hi ha dues teles planes (menjador i habitació suit), hi ha internet, cable TV, en canvien els llençols i tovalloles cada setmana, i et netegen cada dia de dilluns a divendres. Amb el preu t'inclouen el gas i l'aigua, només has de pagar a part l'electricitat. És un edifici amb 12 veïns, en una zona tranquil·la al districte 2 (Thao Dien), on hi viuen la majoria dels expats (que és com aquí li diuen als expatriats, àlies els inmigrants com jo). L'edifici té pàrking per motos....ai, ai, ai...les motos, estic en procés de mentalització, sóc conscient que en necessitaré una per moure'm per la ciutat, però.....és que conduir aquí acolloneix al més pintat!!! Però ja sabeu de de collons no en falten, així que aviat us enviaré una foto de mi pujada a la moto amb la mascareta anti contaminació jejeje\nI el millor de l'edifici és que té un petit gimnàs i una terrassa espectacular amb una piscina, amaques de fusta i palmeretes....llàstima que només m'hi podré banyar de nit, perquè amb els horaris de feina, i el cicle solar de Vietnam (es fa fosc a les 6 i pico), doncs no hi ha res a fer...bé potser el cap de setmana millor.\nAvui dia 3 he anat a signar el contracte i el divendres vinent ens mudem.\nEl barri té molts expats, però té fisonomia Vietnamita, i les botigues i els "xiringuitos" del carrer són Vietnamites, però a la vegada té un dels supers més grans tipus occidental, el METRO, però, però, però...sempre hi ha un però, necessito moto, o taxi, per anar-hi. Ja em veig en moto amb totes les bosses penjant de tot arreu, jajaja.\nEl diumenge vaig anar a donar un vol pel centre amb l'Emma, una Catalana encantadora, que està casada amb un Vietnamita i estan instal·lats a HCMH des del 2008, han muntat una empresa de serveis mediambientals. Em va ensenyar un parell de botigues gourmet per poder comprar menjar europeu (car, però europeu), fins i tot hi ha galetes Prícipe i Petit Ecolier (ja ho sabeu família Espinosa-López, ja em podeu venir a visitar, que estareu ben servits de galetes jajaja).\nAvui m'ha convidat a sopar a casa seva per menjar pà amb tomàquet i pernil, que li han portat de l'Atmella del Vallès, d'on és ella. Ja veieu que quan algú va a casa i torna porta menjar per a tothom, encàrrecs de les famílies de cadascú, i llavors es passen uns dies menjant pernil, fuet i xoriço a tort i a dret per totes les cases fins que esgoten les existències. Jo de moment no ho trobo a faltar, però tot arribarà!!\nLa setmana a la feina ha estat dura, força dura. Poc a poc ja em vaig trobant amb els problemes que ja intuïa, però ara ja són responsabilitat meva, i tot va tant lent!!!, que acabes perdent la paciència (que ja sabeu que mai ha estat el meu fort). No tenim cap sistema informàtic, que ens proporcioni la información adequada, de manera que revisar una comanda que va en retard, per saber cada línia de la comanda com està? i si està parada, perquè? doncs es converteix en una odisea de 5 hores, amb traduccions eternes que acaben els turrons del més pintat!!, quan a casa això ho faríem en qüestió de minuts. Fas una pregunta tant senzilla com: This product is already done? yes or not? I s'estan tres hores xerrant en Vietnamita per acabr dient-te qualsevol cosa, excepte yes or not, i així a cada pregunta!! Van passant les hores, cada cop sues més, i cada cop et dóna més la sensació que mai en treuràs l'aigua clara. Sempre et miren rient i amb cara de pócker i et contesten el que els rota, tingui, o no tingui, res a veure amb la pregunta. Com menys tingui a veure, més alicient té el tema!! Has de comptar fins a 10, mirar-los somrient, i sense perdre el somriure, dius "la mare que et va parir!!, em vols contestar el que et pregunto!!!", i et quedes més descansat, llavors la tradutora et pregunta "Sorry, What did you say?", i tu li dius "nothing, don't worry, I'm just talking alone"\nEstà clar que jo no canviaré als Vietnamites, però com em va dir el meu germà Joan, si els Vietnamites aconsegueixen canviar-me a mi, i fer-me ser més pacient i tranquil·la, haurem guanyat molt!! no creieu?\nAhir vaig anar de nou al proveïdor de Taiwan, i va ser surrealista. És el primer cop a la vida que li foto la bronca a un proveïdor, i li dic que els seus terminis de lliurament són massa llargs, i que els nostres clients no ho accepten, i que o bé s'espavilen, o bé hauré de buscar-me un altre proveïdor, i va i em donen l'adreça de dos competidors més ràpids que ells amb tota la naturalitat del món...realment la mentalitat oriental és molt diferent de la nostra!!\nPerò bé, després del la setmana estressant, el divendres al vespre vaig anar a sopar amb el Dani, un altre català que fa tres anys que viu aquí, i ha muntat el seu propi negoci amb un soci americà, donen classes de "Business skills". Va estar molt bé, em va explicar moltes coses de com funciona aquest país, i després vam anar a fer una copa a un bar molt xulo que es diu Vasco's, va ser la primera sortida nocturna, i gens malament. Vaig tornar cap a casa a quarts de quatre caminant tranquil·lament pels carrers de la ciutat, sense motos, ni cotxes, ni bocines, sembla increïble, de nit sembla una altra ciutat!!\nBé, us deixo, que me'n vaig al gimnàs i després a donar-me un banyet a la piscina de l'Hotel.\nMolt bona Setmana Santa a tots i fins la propera!!\nPublicat per SAIGON a 0:48\nRafa 3 d’abril de 2010 a les 9:45\nJa et passaré el meu CV per l'Emma i la seva empresa de serveis mediambientals. Hem d'anar-hi ràpid a controlar-te que sinó ja estic veient que la liaràs! ;-) Petons des d'Edimburg!


13 | Mai | 2019 | BELLATERRA.CAT\nBELLATERRA ÉS SANT CUGAT: La Comissió Veïnal convoca Roda de Premsa\nPosted in Bellaterra on 13 Mai 2019|\nBELLATERRA ECONOMIA “Entra en vigor la llei que obliga a controlar els horaris de tots els treballadors”\nTotes les empreses, sense excepcions, estan obligades a controlar l’horari d’inici i final de la jornada laboral i guardar els registres durant 4 anys\nCada empresa tria el mecanisme per fitxar, com un full excel o l’empremta digital.\nDes d’aquest diumenge, totes les empreses estan obligades per llei a controlar l’horari d’inici i final de la jornada laboral de tots els seus treballadors i guardar els registres durant 4 anys. Amb l’entrada en vigor la Llei de Control Horari, el govern espanyol vol combatre la precarietat laboral i evitar que es facin hores extres no remunerades.\nL’expert en Dret Laboral de la UOC, Pere Vidal, adverteix que la majoria de les empreses no estan a punt per implementar-los:\n“A dia d’avui, la veritat és que moltes empreses tenen molts dubtes de com s’ha d’implementar aquest sistema de registre de jornada. Per exemple, hi ha empreses amb diferents tipologies de treballadors. És a dir, aquelles en què conviuen treballadors que fan el seu horari fix, i que és més fàcil de controlar, però a la vegada hi ha personal directiu, hi ha comercials, hi ha gent que viatja… que resulta més difícil fer-ho.”\nVidal també reconeix que cada empresa tindrà la seva manera més efectiva d’efectuar el registre i que “un cop entri en vigor la llei, anirem veient com es desenvolupa al llarg dels mesos”.\nEn què consisteix aquest control horari?\nEls mecanismes per fitxar poden ser simples, com un full excel, o més sofisticats, com la targeta, l’empremta digital o les noves aplicacions per a mòbils.\nObligatori per a totes les empreses\nTotes les empreses, sense excepció, han de tenir el registre d’entrada i sortida dels seus treballadors. La manera de fer-ho es pot establir mitjançant un acord de l’empresa i els representants dels treballadors o inclús per una decisió unilateral de l’empresa, prèvia consulta amb els treballadors.\nPere Vidal explica que en els casos de treballadors amb horaris flexibles o que fan teletreball també “s’han de buscar sistemes que permetin registra la seva jornada laboral”.\n“Que es faci teletreball o que tu tinguis una jornada flexible, no eximeix haver de fer aquest registre de jornada.”\nAfectarà els sous dels treballadors?\n“No ha de suposar automàticament una pujada de sous”, respon Vidal. L’expert en Dret Laboral matisa que el registre suposa una manera de fer constar qui fa més o menys hores com a “eina sobretot en matèria provatòria”:\n“Aquells treballadors que estan fent més hores de les que posa el seu contracte, doncs si ho denuncien o ho porten davant de la justícia social, aquelles hores se’ls hauran de pagar.”\n“I també, el tema de tenir un sistema de control, permet detectar, no únicament els treballadors que fan excessos de jornada, sinó també aquells treballadors que fan menys hores de les que els tocaria. I això també són conductes que es poden sancionar i es poden controlar a través d’aquest registre.”\nPere Vidal també aprofita per recordar que les hores extres que no es compensen amb descans i que “hi ha una limitació màxima de 80 hores anuals”.\nCom beneficia les empreses?\n“Controlar aquelles empreses incomplidores, beneficia les que sí que estan complint”, diu Pere Vidal, perquè “les incomplidores fan una espècie de competència deslleial”. A més, la sanció a les empreses que incompleixin la llei pot anar de 600 a 6.250 euros.\nTanmateix, Vidal explica que la intenció del Ministeri de Treball, d’entrada, “no és sancionar a partir del dia 12 de maig, sinó fer L8 requeriments, deixar una mica de període d’adaptació, etc”. A més, es donarà un període de gràcia a les organitzacions que demostrin que estan treballant per aplicar-lo.\n1 milió d’hores extra\nDels prop de 3 milions d’assalariats que hi ha a Catalunya, només 129.000 fan hores extres, segons dades de l’enquesta de població activa. Aquests treballadors fan prop d’un milió d’hores extres a la setmana. La meitat i escaig es cobren o compensen, i es cotitzen a la Seguretat Social.\nPerò n’hi ha un altre bon gruix, prop de 450.000, que no es paguen. Moltes en sectors com l’hostaleria, el comerç, l’ensenyament o també entre professionals liberals.


Històries del transport per carretera de Catalunya: Dos camions antics de bombers dels parcs de Mataró i Barcelona.\nDos camions antics de bombers dels parcs de Mataró i Barcelona.\nDues fotografies enviades per en Daniel Sitjà i Palomeras, bon amic i bomber professional, sobre dos incendis ocorreguts en els anys 1980 i 1990 exposen el risc que aquesta professió, d'un contingut altament vocacional, comporta pels bombers i demés agents que intervenen en l'extinció de focs, assistència en accidents, rescats, esfondraments d'edificis i inundacions. Una professió que requereix d'un caràcter específic, gran equilibri personal, bona preparació física i formació permanent sobre els nous mitjans i tècniques.\nLa primera fotografia correspon a un camió Pegaso 1065 Europa amb la caixa parcialment escalivada per un incendi forestal:\nL'altre fotografia recull els treballs d'extinció de l'incendi produït a la fàbrica que la multinacional Duscholux, fabricant de mampares de bany, tenia a la Zona Franca de Barcelona i que causà la mort d'un bomber de quaranta-nou anys d'edat l'abril de 1995. La combustió dels productes de plàstic acumulats a la fàbrica causà unes grans columnes de fum visibles arreu de la ciutat:\nEn Daniel Sitjà ens ha enviat les fotografies de dos camions clàssics de bombers que custodien els parcs de Montbau, a Barcelona, i el de Mataró, la capital del Maresme.\nEl primer camió de bombers és un Ford matriculat en els anys 1940 que conserva el parc del barri de Vall d'Hebron de Barcelona. El seu estat de conservació, com s'aprecia en la fotografia facilitada per en Daniel Sitjà, és excel·lent, superb:\nL'altre vehicle que us reportem en aquest article és un camió Magirus adscrit al parc de bombers de Mataró. Aquest Magirus, un model amb una gran presència en els parcs de bombers dels anys 1960 i 1970, dotat de cabina doble i equipat amb escala és la icona d'aquest parc i participa en la cavalcada dels Reis Mags que es celebra a Mataró la nit del 5 de gener.\nEls interiors, amb el tablier central, són d'una acusada austeritat, característica pròpia dels vehicles alemanys:\nUn ventilador gros que refrigera el motor:\nProtecció Civil de Montblanc, capital de la comarca de la Conca de Barberà i ciutat que té un recinte emmurallat d'un gran interès històric, disposa d'un Pegaso 3041 per atendre les actuacions en què és requerida. Aquest Pegaso, les fotografies del qual també ens ha facilitat l'amic Daniel Sitjà, fou adquirit per la Generalitat de Catalunya en la primera meitat dels anys 1980 i assignat a un parc de bombers de la demarcació de Lleida. Aquest vehicle, una de les darreres unitats d'aquest model produïdes per ENASA, disposava d'un motor inacabable. Per aquesta raó, retirats del servei actiu, algunes unitats engrossiren els parcs mòbils dels cossos de Protecció Civil d'arreu del territori:\nEn els anys 1980 les flotes dels parcs de bombers catalans disposaven dels controvertits Pegasos Egipcis, vehicles produïts per atendre una comanda procedent del govern egipci i que no fructificà del tot. Els camions excedents foren adquirits per l'exèrcit espanyol, administracions i organismes públics. Uns quants Pegasos Egipcis patiren diversos accidents -principalment bolcades en les carreteres per excés de velocitat- amb el resultat de bombers ferits i morts. La causa que bolquessin els camions s'imputà a la roda posterior senzilla i els problemes d'estabilitat que se'n derivaven. La premsa també se'n féu ressò de la denúncia dels sindicats d'un manteniment deficient dels pneumàtics que equipaven aquests camions.\nLa pressió exercida pels sindicats de bombers aconseguí la retirada dels Pegasos i la seva renovació per camions Mercedes Benz més moderns i més ben equipats. Però en un país com el nostre, que la Generalitat de Catalunya no té un euro a la caixa pels motius que tothom sap, no hagués estat més útil i profitós d'acoblar a aquests Pegasos una segona roda posterior?. Tal vegada s'hagués assolit l'estabilitat i seguretat reclamada i s'hagués allargat la vida útil d'aquests vehicles dotats d'un motor irrompible. Desconeixem si es feren estudis per aplicar aquesta proposta que determinessin la seva viabilitat i cost d'execució. Segurament que si hagués estat factible de dur a la pràctica, s'hagués produït un estalvi considerable de diners públics. Tanmateix hi ha interessos de tota mena, alguns de ben justificats i necessaris com ho són de disposar dels equips més moderns per seguretat i eficàcia, per desestimar aquesta proposta.\nTenim la sort, en aquest país petit i amb persones amb múltiples interessos, que el senyor Joaquim Pol, Quim Pol com és conegut arreu, disposi d'una excel·lent col·lecció fotogràfica de vehicles de bombers i actuacions de tota mena. Un material el valor del qual creix cada dia que passa.\nAgraïm a l'amic Dani Sitjar les fotografies facilitades per redactar aquest article. Agraïment extensiu als cossos de bombers i als membres que integren els cossos de protecció civil que presten un gran servei a la ciutadania. Els qui han patit una situació d'emergència ho saben prou bé.\nEtiquetes de comentaris: Daniel Sitjà Palomeras, Ford parc de la Vall d'Hebron, incendi fàbrica Duscholux, Joaquim Pol, Magirus Mataró, Pegaso 3041, Protecció civil de Montblanc, Quimpol, Zona Franca de Barcelona


Sagunt millora el sòl del parc infantil de la plaça Ángel Perales\n10 d’agost de 2020 10/8/20\nSAGUNT | URBANISME I INFRAESTRUCTURES\nELPERIODIC.COM - 06/05/2020\nLes actuacions van començar el 27 d'abril i està previst que el 12 de maig finalitzen, amb una zona de jocs més segura\nEl Departament de Manteniment de l'Ajuntament de Sagunt millora el sòl del parc infantil de la plaça Ángel Perales. Esta actuació forma part de les tasques habituals i periòdiques de millora d'espais en la via pública, edificis o instal·lacions municipals.\nEl regidor de Manteniment, Pepe Gil, ha assegurat que, pese a l'estat d'alarma, «no deixem d'atendre les necessitats ciutadanes». En esta actuació de la zona de jocs infantils s'està canviant el sòl i instal·lant paviment de cautxú en continu que, «a més de donar colorit a la zona, és menys perillós que el de rajoles, ja que no hi ha punts on puguen entropessar les xicotetes i xicotets», ha afirmat.\nLes tasques que s'estan duent a terme en este parc infantil, que van començar el 27 d'abril i està previst que finalitzen el 12 de maig, corresponen a l'eliminació del paviment antic, a obres addicionals d'eliminació de l'escaló perimetral existent, així com reconstrucció dels escocells. «Prompte podrem tornar a obrir esta zona i els més xicotets podran gaudir dels jocs», ha assenyalat Gil.


El carrer de Sagués\nRoser Díaz Matín, Jesús Mestre Campi\nActualment és un petit carrer que va entre el carrer Laforja i la Travessera de Gràcia. Aquest va ser el lloc on va començar la urbanització del barri de Galvany. Les terres inicialment eren propietat de Felipa Álvarez de Mendieta i tenien una extensió de dues hectàrees. Situades entremig de les propietats de les religioses de Loreto, dels hereus de Cuixart i Castelló, i acotades al sud pel camí públic de la Travessera. L’altre via de trànsit era el Torrent de Galvany. Quan va morir Felipa Álvarez, els terrenys van anar a parar a un hereu seu, que era un mestre escolà de la catedral de Vic. Aquest les va vendre l’any 1871 a Salvador Sagués i Quintana, un fabricant natural de Gràcia i de professió veler (és a dir teixidor dels vels i tractant de sedes, ofici ben reconegut i remunerat d’aquells temps). Corria l’any 1876 quan el Sagués va contactar amb Joan Caballé i Fàbregas a qui va encarregar un projecte d’urbanització. Així va néixer el carrer de Sagués, situat ben en mig de la propietat.\nSalvador Sagués es va casar amb Maria Remei Calvet i Sagrera, inicialment el seu cognom va donar nom al carrer Calvet (actualment el carrer Calvet recorda a un compositor, Calvet Dalmau, totalment aliè al barri). A la Travessera, a tocar de Sagués, hi havia la fàbrica de sedes Vilumara i fora molt possible que la seva construcció hagués ajudat a desenvolupar la urbanització de l’actual barri de Galvany. I li va donar al carrer el caràcter popular que encara conserva a l’actualitat. Salvador Sagués va morir l’any 1896 al carrer de Roses (l’actual carrer d’Amigó).\nA la fotografia destacada, la cooperativa la Flor de Maig que, a principi del segle XX, hi havia a la cantonada de Marià Cubí amb Sagués.


Saps que és l'herència jacent? | DiG Advocats Barcelona\n14 MarSaps que és l'herència jacent?\nMolta gent ens pregunta en què consisteix l'anomenada herència jacent. Aquesta situació es dóna en el període d'interval que es produeix entre la mort d'una persona i l'acceptació formal de l'herència per persona o persones que han estat designats legítims hereus.\nEn herències de petita quantia normalment aquesta situació té poca importància, però en herències de quantia important o amb certa complexitat i la tramitació hereditària es preveu de llarga durada, sí que pot tenir transcendència.\nPer aquest motiu normalment el testador, en aquest tipus d'herències, ja deixa nomenats un o diversos marmessors o administradors que representaran la herència jacent amb les facultats que els hagin estat atorgades en el testament. Però si no hagués estat nomenat ningú, qualsevol hereu designat pot sol·licitar al jutge el nomenament d'un administrador fins que s'accepti l'herència.\nCal tenir en compte que a la herència jacent se la reconeix com a continuadora de la personalitat del mort i, per tant, pot ser part demandant o demandada en un procediment judicial, pot ser objecte d'obligacions tributàries i, fins i tot, pot declarar-se o ser declarada en concurs de creditors. D'aquí la importància que la herència jacent compti amb un marmessor o un administrador que la representi en totes les instàncies i vetlli per la conservació dels béns hereditaris fins que algun o tots els hereus hagin acceptat l'herència.\nEn els supòsits en què no hi hagi marmessor o administrador designat, recau en els propis hereus l'obligació d'administrar i custodiar els béns de la herència jacent, Encara que no poden disposar-ne de cap manera fins que no hagi estat acceptada formalment l'herència.\nI en l'hipotètic cas que no es presentés cap hereu (i en absència de testament) pot ser l'Estat el que assigni l'herència de la següent manera:\nUna tercera part a Institucions municipals del domicili del difunt, de beneficència, instrucció o acció social.\nUna tercera part a institucions provincials de la província del finat.\nUna tercera part a l'amortització del deute públic, llevat que el Consell de Ministres acordi una altra cosa.\ndemanda contra herència jacent, herència jacent, herència jacent arrendament, herència jacent Catalunya, herència jacent definició, herència jacent pot vendre, herència jacent sl, herència jacent wikipedia, herència jacents, l'herència jacent, model d'escrit per donar d'alta l'herència jacent, nomenament administrador herència jacent, patrimoni, que és herència jacent, que és l'herència jacent, successions, voluntat, testament vital, ultimes voluntats


Classes privades de tango - APdC\nInici / Formació / Classes privades de tango\nData límit per fer la inscripció: 1 de febrer del 2022\nOrganitzador: Pamela Damia\nProfessor/a: Pamela Damia\nSón trobades personalitzades on s'estudia la tècnica del tango individual i en parella, la musicalitat, l'ús de l'espai i l'expressivitat entre tants altres temes. Pots venir sol o en parella.\nAtesa la necessitat de cada alumne la professora pot exercir tant el rol de conduïda com conductora.\nEs dóna lloc a la teoria i pràctica en els temps que requereixi cadascun mentre s'estructuren les classes tenint en compte les fortaleses i dificultats.\nSempre hi ha espai per a la reflexió del propi ball i la cultura del tango.\nAbonaments per mes o quantitat d'hores.


El PSPV proposa que una Comissió de la Veritat estudie la Guerra Civil i el Franquisme - Diari La Veu\nEl PSPV proposa que una Comissió de la Veritat estudie la Guerra Civil i el Franquisme\nLa ministra de justícia va anunciar la creació d'un organisme semblant d'àmbit estatal en juliol\nLa diputada socialista a les Corts Mercedes Caballero.\nEl Grup Socialista a les Corts ha presentat una Proposició No de Llei en la qual demana al Consell la creació d'una Comissió de la Veritat d'àmbit autonòmic sobre els esdeveniments ocorreguts durant la Guerra Civil i la dictadura franquista fins a l'entrada en vigor de la Constitució de 1978. Segons ha explicat la diputada Mercedes Caballero, aquesta comissió seguiria les recomanacions de l'ONU sobre el "restabliment de la veritat històrica, jurídica i institucional".\n"És lamentable que al nostre país haja transcorregut més d'una dècada des de l'aprovació de la Llei de la Memòria Històrica i que l'Estat no haja assumit l'empar a les víctimes", ha indicat Caballero. Així, la parlamentària ha criticat que "només l'acció de les associacions creades per a recuperar la memòria històrica, buscar la veritat, reparar els esquinçaments del franquisme i retornar la dignitat a les víctimes han permés atendre les sol·licituds de familiars de represaliats i desapareguts".\nCaballero ha recordat que en 2014 el grup d'experts sobre drets humans de l'ONU ja va demanar a les autoritats espanyoles que atengueren de manera urgent les demandes de les víctimes en termes de la veritat. Segons ha incidit, els relators de les Nacions Unides ressalten la importància dels processos de construcció i significació de la memòria històrica sobre violacions dels drets humans i recorden que aquestos processos han de succeir en un marc de transparència i participació de la societat civil centrant-se en les víctimes i aportant l'espai necessari per a exposar els seus relats.\n"Hui tant a l'Estat com a la Comunitat Valenciana, l'escenari ha canviat substancialment", ha indicat la també secretària general del PSPV-PSOE a la demarcació de València en assenyalar que la ministra de Justícia, Dolores Delgado, va anunciar el juliol passat la intenció del govern espanyol de portar endavant la reforma de la Llei 52 i de crear la Comissió de la Veritat Estatal. Així, la diputada socialista ha explicat que en el cas valencià és la Llei 14/2017 de Memòria Democràtica i per a la Convivència la que permet en la seua Disposició Addicional Sisena la creació d'una Comissió de la Veritat en l'àmbit autonòmic.\nLa proposta del Grup Socialista reclama, al seu torn, que el Consell trasllade al govern espanyol les conclusions a les quals arribe eixa Comissió de la Veritat fruit de l'anàlisi de la realitat valenciana perquè s'afegisquen a la Comissió de la Veritat d'àmbit estatal així com perquè el Consell done compte del compliment d'aquesta Resolució en el termini de sis mesos.\nLa parlamentària del PSPV a les Corts ha incidit que aquesta Comissió de la Veritat ha de promoure un "pensament crític sobre esdeveniments passats" i que ha de servir per a "no oblidar la memòria de les víctimes".\n"No busquem reobrir ferides, simplement volem tancar-les del tot, però tancar-les bé, amb justícia i dignitat per a les víctimes", ha sentenciat Caballero remarcant la necessitat que les famílies de les víctimes participen del procés.\nEscriba el número 753534


Arriba a la Garrotxa la primera onada de calor de l'estiu - Garrotxa Digital\nComentaris tancats a Arriba a la Garrotxa la primera onada de calor de l’estiu\nDes d’aquest dimecres i fins divendres, en només tres dies, les temperatures a Catalunya passaran dels 30 graus als 40. Seran 10 graus més provocats per l’arribada de dues masses d’aire càlid, la de la península Aràbiga i la del Nord d’Àfrica, que arribaran a tota la mediterrània occidental amb la possibilitat de batre rècords de calor a la península i a les Illes Balears, tant en temperatures màximes com mínimes. Es tracta d’una calor que es preveu la més intensa i més llarga de l’estiu.\nSergi Càrceles, meteoròleg: “Aquets pròxims dies patirem una onada de calor a causa d’una dorsal africana que ens portarà aquesta massa d’aire càlid i a banda amb aquest anticicló que farà que hi hagin pocs núvols. Les màximes assoliran els 33 o 34 graus, però a partir de divendres i dissabte pujaran als 37 o 38 graus. Les mínimes seran elevades, s’esperen nits tropicals, així que les temperatures seran superiors als 20 graus. Tota aquesta situació s’espera que s’allargui fins la setmana que ve, quan ja s’estabilitzaran les temperatures.”\nEl Servei Meteorològic de Catalunya ha emès ja nombrosos avisos relacionats amb l’onada de calor, que s’iniciaria aquest mateix dimecres a les comarques del pla de Lleida i s’estendria dijous a la resta de les comarques interiors i també el Pirineu. Protecció Civil ha activat ja el Pla INFOCAT per l’elevat risc d’incendi forestal previst a tot Catalunya i ha activat l’alerta del pla PROCICAT per onada de calor.\nPel que fa al risc d’incendi, aquests pròxims dies es dispararà i serà el més elevat dels últims 18 anys. El govern assegura que l’onada de calor que afecta Grècia i Turquia ve cap a Catalunya. A la Garrotxa però, malgrat aquests avisos i gràcies a les pluges dels últims dies, el risc d’incendi segueix en nivell 1 de 3.\nProtecció Civil recomana beure molta aigua i fer àpats lleugers, evitar exposar-se les hores de més sol i estar en llocs climatitzats quan faci més calor.


Ajuntament de Borriana - Més de 10.000 persones visiten el primer festival EMAC de Borriana\nBorriana continúa empleando a casi 100 desocupados agrícolas a través de los convenios con el SEPE\nBearoid, Hannah Epperson i l'acústic de La Bien Querida han sigut les actuacions musicals més aplaudides pel públic.\nMés de 10.000 persones han visitat la primera edició del festival EMAC (Espais de Música i Art Contemporani) de Borriana, segons xifres de l'Ajuntament de la localitat i l'organització d'aquest esdeveniment multidisciplinari que ha omplert d'art, música i gastronomia el Centre Municipal de Cultura la Mercé durant el cap de setmana passat.\nL´EMAC ha reunit a un ampli perfil de públic, que ha acudit a la Mercé per a gaudir de les seues diferents propostes amb especial impacte durant la jornada del dissabte i en horari de vesprades.\nLa música ha atret a gran quantitat de públic procedent de tota la província. El productor i vocalista Bearoid, la propera Hannah Epperson i l'acústic de La Bien Querida han sigut les actuacions més comentades i elogiades del cartell musical d'aquest primer EMAC.\nLa Fira de Creacions Artístiques, en la qual han participat quasi 30 artistes amb 21 projectes diferents, també ha sorprès als assistents i han deixat bones sensacions entre els participants, que han aplaudit el servei de l'organització i l'encert en l'elecció del Centre Municipal de la Mercé per a albergar aquest esdeveniment.\nEl regidor de Cultura, Vicent Granel, ha assenyalat que “el pas de 10.000 persones pel primer festival EMAC de Borriana demostra que aquesta proposta cultural ha sigut un èxit, la qual cosa ens espenta a seguir treballant en una segona edició en la qual estem oberts a modificar tots aquells aspectes que puguen millorar aquest esdeveniment”.\nDes de l'organització, Vicent Tormo, Carlos Martínez, Marta Masip i Jessica Montero, han afirmat que “estem molt satisfets amb les bones xifres de\nl´EMAC i estem pensant a ampliar tallers, canviar alguns horaris de la Fira i seguir escoltant proposades de millora”.


Vi i coronavirus: com interaccionen en temps de confinament? | Cupatges\nCientífics, la Generalitat i múltiples agents del sector vinícola avisen que aquesta beguda no protegeix davant del virus, refutant així el plantejament d'una entitat d'enòlegs que està posada en qüestió\nSalut afirma que cal esperar per saber del cert si s'ha incrementat la ingesta d'alcohol durant la quarantena i difon recomanacions per evitar el descontrol en el consum\nJordi Bes | 06/05/2020 a les 07:07h\nArxivat a: Actualitat, FEAE, COVID-19, Vi i coronavirus\nL'expansió de la malaltia per coronavirus (Covid-19) com a pandèmia mundial està deixant episodis que fins i tot han causat estupefacció. Un dels més recents l'ha protagonitzat el mateix president dels Estats Units, Donald Trump, el qual ha arribat a suggerir la ingesta o injecció de desinfectants o lleixiu per ajudar a combatre el coronavirus. El sector vinícola també n'ha viscut un d'episodi que ha posat d'acord a científics, la Generalitat i múltiples agents del sector (fins i tot l'Organització Internacional de la Vinya i el Vi), que han rebatut el plantejament que havia llançat la Federació Espanyola d'Enologia, dita també d'Associacions d'Enòlegs (FEAE), la qual havia suggerit un suposat efecte protector del vi contra el coronavirus. "No hi ha cap estudi que pugui corroborar aquesta afirmació", recalca el subdirector general de Drogodependències de la Generalitat, Joan Colom.\nUna de les frases de la polèmica, afirmava que "el consum moderat de vi, vinculat al consum responsable, pot contribuir a una millor higiene de la cavitat bucal i la faringe, aquesta última zona on nien els virus durant les infeccions".\nLa FEAE ha esborrat tot rastre al web i a les xarxes socials d'aquell episodi, que va començar el 23 de març, poc més d'una setmana després d'iniciar-se el confinament, amb la publicació d'un breu comunicat titulat "Coronavirus i Vi: l'opinió dels enòlegs espanyols". En aquell comunicat, i "després d'un debat amb importants representants de la comunitat mèdica i altres associacions internacionals d'enòlegs", s'afirmava que "la supervivència del virus en el vi sembla impossible", que "la contaminació per l'embalatge sembla ser molt remota, si no estadísticament inexistent" i un tercer punt que és el que dona peu a la polèmica: "El consum moderat de vi, vinculat al consum responsable, pot contribuir a una millor higiene de la cavitat bucal i la faringe, aquesta última zona on nien els virus durant les infeccions".\nPrenent de base aquesta idea fins i tot va circular un vídeo per les xarxes socials i se'n van fer ressò alguns cellers. Entre els primers a contrarestar-ho va figurar el programa internacional Wine in Moderation, el qual el 27 de març va indicar en un comunicat que, malgrat que un consum moderat i responsable de vi pot contribuir a una millor higiene de l'àrea on nien els virus durant les infeccions, "en aquests moments no podem extrapolar d'aquí que protegeix/treballa contra la Covid-19", i va afegir: "De fet, ara mateix no hi ha evidència científica que el vi pot tenir un efecte positiu en la Covid-19". Uns dies després, el 3 d'abril, la FEAE va publicar un "aclariment", en el qual deia que el primer comunicat volia aclarir dubtes (com ja havia dit en aquell primer escrit), que la decisió de difondre aquella informació sorgia de la Unió Internacional d'Enòlegs, de la qual forma part la FEAE, i que "en cap cas, en el comunicat inicial s'ha afirmat ni asseverat que hi hagi relació directa entre el consum moderat de vi i la prevenció de contagi per coronavirus".\nA mitjans d'abril va ser el torn de la Fundació per a la Investigació del Vi i la Nutrició (Fivin), que té com a patrons grans cellers d'Espanya i que està involucrada en la gestió de Wine in Moderation. La Fivin va reiterar també amb un comunicat que "no hi ha cap estudi ni demostració científica que ens porti a poder concloure que el vi pugui tenir un efecte protector davant del contagi per la Covid-19 o combatre'l".\nUna de les darreres intervencions en tota aquesta polèmica ha estat de caràcter internacional. Procedeix de l'Organització Internacional de la Vinya i el Vi (OIV), un organisme de caràcter científic i tècnic amb mig centenar d'Estats membres, i l'ha verbalitzat el director general, Pau Roca. "Res en aquesta situació de por justifica missatges sobre aspectes vinculats a la salut en cap direcció. He d'emfatitzar que missatges sobre els efectes positius del consum de vi són completament inacceptables i irresponsables", ha declarat Roca.\nDe rerefons de tot aquest rebombori, a més de la manca d'evidència científica d'un possible efecte protector del vi sobre el coronavirus, hi ha la preocupació per la difusió d'informacions no acurades sobre el binomi alcohol i salut. Més enllà d'aquest fet, diverses de les fonts consultades per Cupatges posen en qüestió el funcionament de l'entitat que va difondre el polèmic missatge. La FEAE va sorgir el 1993 de la transformació de l'Associació d'Enòlegs d'Espanya, però amb els anys se n'han desmarcat algunes de les entitats que tenen més trajectòria, com la catalana i la riojana. Ara agrupa una desena d'autonomies. Diverses de les veus consultades reflexionen que el comunicat podria haver estat una operació de màrqueting per rellançar la FEAE, fins i tot fent-ho de la mà d'algun celler.\nEls enòlegs catalans reproven el comunicat\nEl president de l'Associació Catalana d'Enòlegs (ACE) i del Col·legi d'Enòlegs i Enòlogues de Catalunya (CEEC), Joan Miquel Canals, considera "irresponsable" el comunicat que ha derivat en la controvèrsia, trasllada "l'absoluta reprovació" d'aquesta iniciativa i opina que és "dolent" per al sector vinícola perquè pot induir a la confusió. "Pots fer que hi hagi gent que s'ho cregui i begui vi de manera no moderada", adverteix Canals, que també és el degà de la Facultat d'Enologia de la Universitat Rovira i Virgili (URV) de Tarragona. Defensa que el vi "és el complement perfecte quan menges i s'ha de prendre amb moderació". La junta de l'Associació Catalana d'Enòlegs ha abordat recentment la polèmica i n'ha acabat escrivint a la seva revista Acenología mitjançant l'article Lo llaman fake news, pero es acientificismo.\nL'altra declaració per escrit d'una institució catalana que s'ha produït darrerament vinculada a la interacció entre vi i coronavirus prové de l'Institut Català de la Vinya i el Vi (Incavi), que depèn de la Generalitat. Mitjançant un comunicat, ha manifestat que "la probabilitat que el coronavirus pugui transmetre's a través del vi és zero". A través del doctor en Ciències Biològiques i cap de la Unitat d'Alta Biocontenció de l'IRTA-CReSA, Xavier Abad, cita que hi ha estudis on es demostra que coronavirus "s'inactiven als pH habituals del vi i que s'inactiven completament en medis líquids, com és el vi, en un període d'un parell de setmanes, períodes molt més curts que els associats a l'elaboració".\nEl comunicat de la FEAE no ha passat desapercebut en diversos àmbits de la comunitat científica. La catedràtica de nutrició i bromatologia de la Universitat de Barcelona (UB), Carmen Vidal, considera que va ser "desafortunat", que la zona bucal és zona de pas, i per la qual cosa un suposat efecte d'ingerir vi per evitar contagiar-se de coronavirus seria només instantani, i en tot cas la quantitat d'alcohol que duu el vi és del tot insuficient per tenir cap efecte desinfectant. "No té sentit, miris per on te'l miris", sosté. En la mateixa línia es pronuncia el consultor sènior de l'Hospital Clínic de Barcelona, el metge Ramon Estruch, el qual també és el coordinador científic de Fivin. "Ens va semblar molt desafortunat perquè no hi ha evidència científica que el vi actuï en contra d'un virus", assevera.\nEls estudis sobre alcohol i salut\nEstruch estudia els efectes del consum d'alcohol des de fa 30 anys. Detalla que qui està ben nodrit té menor probabilitat de tenir infeccions, mentre que qui està malnodrit o consumeix alcohol en excés, i per tant té una immunitat alterada, pot tenir més probabilitats de patir una pneumònia, una de les malalties que ha estat més recurrents entre els infectats per coronavirus. A parer seu, la qüestió clau és està en quin consum es fa de vi. El doctor assegura que "està molt clar que el moderat té un efecte protector" en l'aspecte cardiovascular, i investiga l'efecte en el cas del càncer. Segons Estruch, "els estudis apunten que el vi dins d'una dieta saludable podria tenir un efecte saludable", sempre que se segueixi una dieta mediterrània i fent-ne un consum moderat acompanyant els menjars. Detalla que moderat en el cas dels homes és fins a dues copes de vi al dia i de les dones, fins a una copa diària, si bé afegeix que no hi ha consens sobre a partir de quin consum pot fer mal.\nInfografía de la Organització Mundial de la Salut.\nDes de la Generalitat expressen la seva satisfacció per la reacció que el sector vinícola ha tingut al comunicat de la FEAE. "Com a la majoria d'institucions de salut, aquestes afirmacions, sense base científica, ens van semblar molt desafortunades però ens va semblar que la resposta del mateix sector va ser l'adequada per pal·liar l'efecte contraproduent de les afirmacions de la FEAE", ressalta el subdirector general de Drogodependències, Joan Colom. A més, recorda que des de l'Organització Mundial de la Salut (OMS) fins i tot han difós una infografia on s'adverteix que l'alcohol no protegeix contra el coronavirus. Des de la Generalitat, segons agrega, estan centrats a garantir l'atenció a persones amb problemes d'addiccions i han difós recomanacions per a la població en general i per a persones amb possibles trastorns derivats de la ingesta d'alcohol. Entre les que són per a tothom es destaca que "l'opció de no consumir sempre és la més saludable", i s'afegeix que, "si ho feu, que sigui un consum moderat". Colom detalla que consumir "pot posar les persones en situacions no desitjades, com saltar-se el confinament", i que també es donen algunes recomanacions "per evitar descontrolar-se amb el consum".\nUn altre aspecte que també s'ha debatut durant el confinament és si ha augmentat el consum d'alcohol. "Les anàlisis de consum a la llar emeses pel Ministeri d'Agricultura parlen efectivament d'un augment de la venda d'alcohol, sobretot de cervesa, durant aquest període", afirma Colom, el qual recorda que en altres àmbits s'ha reduït o eliminat completament, com a l'oci nocturn i la restauració, de manera que "no es pot parlar d'un augment en termes absoluts del consum". Per saber-ho del cert caldrà esperar un temps i analitzar tots els indicadors de consum i venda disponibles d'aquest període. El Departament de Salut de la Generalitat ha inclòs preguntes relatives al consum en el qüestionari "Salut en temps de confinament" amb l'objectiu de disposar d'informació directa i establir mecanismes per pal·liar un possible impacte negatiu en la població, i ha impulsat una enquesta d'abast europeu sobre l'alcohol que ha de complementar la informació sobre aquesta qüestió.\nRecomanacions Generalitat per a la població general\nRecomanacions Generalitat per a persones amb addiccions\nQüestionari Generalitat salut en temps de confinament


La inflació anual se situa en el +0,3% a la demarcació de Girona al setembre - El Gerió Digital\nLa inflació anual se situa en el +0,3% a la demarcació de Girona al setembre\nLa taxa mensual de l’IPC ha estat del -0,1% a les comarques gironines, segons l’INE\nDivendres, 14 d'octubre de 2016 10:45h\nLa inflació anual s’ha situat en el 0,3% positiu a la demarcació de Girona al setembre, segons ha publicat aquest divendres l’Institut Nacional d’Estadística espanyol (INE). Per la seva banda, la taxa mensual de l’IPC ha estat del -0,1% a les comarques gironines. Igualment, la inflació s’ha situat en el 0,4% anual aquest mes de setembre a Catalunya, tres dècimes per sobre de la taxa anual de l’índex de preus de consum (IPC) registrada el darrer mes d’agost.\nD’aquesta manera, la inflació anual se situa per segon mes consecutiu en positiu a Catalunya. Per la seva banda, la taxa mensual de l’IPC a Catalunya ha registrat un descens del 0,1% al setembre. Al conjunt de l’Estat, la taxa de variació anual de l'IPC al mes de setembre ha estat del 0,2%, tres dècimes per sobre de la registrada el mes anterior, i trenca així la tendència de vuit mesos seguits amb una inflació anual negativa. La variació mensual de l'índex general de l’IPC és del 0,0% al setembre al conjunt de l’estat espanyol.\nA nivell català, els grups de béns i serveis del cistell de l’IPC que han experimentat pujades més grans al setembre en termes anuals han estat les comunicacions (+2,8%) i els productes sota l’epígraf ‘altres’ (+2,2%). Per contra, les baixades més significatives han estat en els preus de l’habitatge (-2,5%) i en l’oci i cultura (-0,8%), segons l’INE.\nEn termes mensuals, els principals increments de preus han estat en els apartats de vestit i calçat (+4,5%), paratge de la llar (+0,5%) i transport (+0,5%). D’altra banda, les caigudes mensuals més marcades de l’índex de preus de consum han estat als capítols d’oci i cultura (-4,2%), aliments i begudes no alcohòliques (-0,9%) i hotels, cafeteries i restaurants (-0,5%).\nEls preus dels carburants empenyen l’IPC a l’alça al conjunt de l’Estat\nA nivell espanyol, els grups amb influència positiva que destaquen en l'augment de la taxa anual són el transport, que experimenta una variació del 0,0%, gairebé dos punts per sobre de la d’agost, majoritàriament deguda al fet que els preus dels carburants i lubricants augmenten aquest mes, mentre que van baixar al setembre de l'any anterior.\nL’habitatge, amb una taxa anual que s'incrementa més d'un punt i mig, fins al -2,8%, a causa de la pujada dels preus de l'electricitat, enfront de la baixada registrada a 2015. També influeix, encara que en menor mesura, la pujada dels preus del gasoil per a calefacció i el gas, que van descendir l'any passat.\nPer la seva banda, els grups amb més influència negativa són els aliments i begudes no alcohòliques, que presenta una taxa anual del 0,8%, un punt inferior a la del mes passat, causada per la baixada dels preus de les fruites fresques, major aquest mes que fa un any, i dels llegums i hortalisses fresques, els olis i el peix fresc, que van pujar el 2015. També l’oci i cultura, amb una taxa del -1,5%, més d'un punt i mig inferior a la d'agost, com a conseqüència de la baixada dels preus del viatge organitzat, més gran que la de setembre de 2015.\nA nivell mensual, la taxa de variació de l'IPC general al setembre a tot Espanya és del 0,0%. Els grups amb major repercussió positiva en l'índex general són el vestit i calçat (+5,1%), el transport (+0,6%), i l’habitatge (0,5%). Per la seva banda, entre els grups amb repercussió negativa en l'índex general destaca l’oci i cultura (-4,1%), els aliments i begudes no alcohòliques (-0,9%), i els hotels, cafès i restaurants (-0,2%).


Festival eslovè a la Vuelta, amb Roglic consolidant el liderat i Pogacar guanyant l'etapa\nRoglic li treu encara més temps a Valverde, López i Quintana\nFestival eslovè a la Vuelta, amb Roglic consolidant el liderat i Pogacar guanyant l'etapa EFE\nBarcelonaL'eslovè Tadej Pogacar (UAE Emirates) s'ha imposat en la tretzena etapa de la Vuelta, disputada entre Bilbao i Los Machucos (Cantàbria), de 166,4 quilòmetres. Pogacar ha entrat per davant del seu compatriota Primož Roglič (Jumbo Visma), que ha reforçat el mallot vermell de líder.\nL'etapa ha estat un festival eslovè, ja que Pogacar i Roglic han arribat junts a la meta amb un temps de 4:28:26, a una mitjana de 37,2 km/hora. A 27 segons han entrat el francès Pierre Latour (Ag2r), l'espanyol Alejandro Valverde i el colombià Nairo Quintana (Movistar). Un altre dels favorits, Miguel Ángel 'Superman' López ha creuat la línia a 1:01.\nA la general, Primož Roglič augmenta les distàncies i ja supera en 2:25 Valverde, en 3:01 Pogacar, que accedeix al podi, en 3:18 Superman López i en 3:33 Quintana. Aquest dissabte es disputa la catorzena etapa entre Sant Vicente de la Barquera i Oviedo, de 188 quilòmetres.\nPrimoz Roglic La Vuelta 2019


Creix al sinistralitat laboral al Maresme en el tercer trimestre de l’any | Ràdio Palafolls\nMarc Ferri , novembre 15, 2020\t / 231 0 0\nCreix al sinistralitat laboral al Maresme en el tercer trimestre de l’any\nHome Economia Creix al sinistralitat laboral al Maresme en el tercer trimestre de l’any\nLes dades que reflecteix l’informe de sinistralitat laboral al Maresme corresponent al tercer trimestre de 2020 mostren que hi ha hagut un increment dels accidents al lloc de la feina de més del 54% respecte el trimestre anterior.\nSegons apunta el Consell Comarcal del Maresme, les dades s’han de llegir en el context de mesures adoptades per frenar l’expansió de la pandèmia, tenint en compte que el juny va començar el desconfinament i la tornada de molts sectors a l’activitat.\nDurant el tercer trimestre s’han registrat al Maresme 713 accidents laborals. En termes interanuals, informa el CCM, aquesta dada representa un descens de gairebé el 38%. Si bé més del 99% dels sinistres van ser tipificats de lleus, cal lamentar la mort d’una persona treballadora en el sector de la construcció.\nDel total d’accidents, la majoria -519- els han patit homes, mentre que la resta -194- dones. Pel que fa a sectors, la majoria de sinistres es produeixen en personal d’empreses del sector dels serveis -un 64,4%-, seguides per les que es donen en la construcció -19,5%-, la indústria -13,6%- i el primari -2,5%. En aquest sentit, segons les dades de l’informe, s’observen diferències clares en la distribució sectorial dels accidents laborals per sexe; mentre que pràcticament el 91% dels accidents de dones es produeixen en empreses del sector dels serveis, en el cas dels homes han estat poc més de la meitat, cosa que reflecteix la distribució sectorial del treball per sexe.\nEn general, el tercer trimestre la sinistralitat ha augmentat en tots els sectors en relació al trimestre passat, de la mateixa manera que ha disminuït en tots ells en termes interanuals.\nMacrooperatiu antidroga amb entrades a Blanes i Sant Cebrià de Vallalta\nDescobreixen a Malgrat una plantació amb 1.450 plantes de cànnabis\nMarc Ferri, abril 22, 2013\nJa ha començat el procés d’arbitratge per les Participacions Preferents de Bankia\nMarc Ferri, juny 5, 2019\nEnsenyament obrirà finalment una 4a línia de P3 a Palafolls


Sessió informativa sobre les avaluacions ambientals anticipades i adaptació a les millors tècniques disponibles (MTD) - Notícies del sector porcí | Porcat.org\nPORCAT ha organitzat avui una jornada informativa oberta al sector sobre les avaluacions ambientals anticipades i adaptació a les millors tècniques disponibles (MTD).\nA l’acte ha participat la Directora General de Qualitat Ambiental del Departament de Territori i Sostenibilitat, Mercè Rius, el Subdirector d’Intervenció i Qualificació Ambiental, Pere Poblet i la tècnica del GSP de Lleida, Rosa Gallart.\nMercè Rius ha explicat que les taxes que s’apliquen per realitzar l’avaluació ambiental ja tenen un 25% de bonificació pel sector de la ramaderia y que no depenen del Departament de Territori, sinó de la Llei de Pressupostos. També ha explicat que quan hi ha un canvi substancial en marxa, en el mateix tràmit s’hi pot afegir la revisió de les MTD’s.\nPer la serva part, Pere Poblet ha anticipat que al febrer de 2021 les MTD ja seran obligatòries per totes les explotacions porcines de l’Annex 1 i que les noves instal·lacions són d’aplicació immediata.\nHa explicat que els objectius ambientals més rellevants són la reducció de les emissions d’NH3, reducció de nitrats a les aigües subterrànies, reducció d’olors i soroll, gestió ambiental de l’explotació i ús eficient de recursos.\nEl ponent ha informat que s’ha creat un grup de treball entre els departaments de Territori i el d’Agricultura per facilitar l’adaptació de les MTD’s al sector.\nLa darrera ponent, Rosa Gallart ha parlat sobre les principals exigències que suposaran les MTD's per a les explotacions porcines: hauran de disposar d'un sistema de gestió ambiental, a través del qual s'han de definir tota la política mediambiental de l'activitat. En relació a l'excreció de nitrogen, segons ha explicat, actualment ja s’estan complint els valors que exigeixen les MTD’s. Sobre les emissions d’amoníac, ha comentat que és difícil dir si s’estan complint o no, perquè s’han d’ajustar els valors del PRTR (Registre Estatal d’Emissions).\nSobre el concepte de fossa profunda per a naus noves ha comentat que per engreix, reposició i transició es consideraran les de més de 60 cm. Per reproductores amb garrins de menys de 7kg, es consideraran 80 cm. Les fosses existents s’hauran de buidar dos cops per setmana.\nSobre les detecció de fuites a les basses, per les noves s’hauran d’implementar sistemes de detecció. En canvi, per les existents, s’haurà de fer un buidatge d’inspecció visual amb documentació acreditativa (fotos i registres).\nEn relació a les cobertes de les basses ha explicat que hauran de ser de crosta natural. L’entrada i sortida dels purins no podrà ser per sobre de la crosta. Si no, caldrà cobrir les basses.\nEn quant a l’aplicació de purí, ha comentat que si hi ha una inspecció s’ha de poder demostrar que es realitza amb tubs i que no s’utilitza ventall.\n2a Jornada d'Immersió Estratègica d'INNOVACC


XarxaLlull: The Language Show 2010\n/ ► The Language Show 2010\nper Mariona Masferrer - Friday, 15 October 2010, 10:10\nDel 15 al 17 d’octubre es presenta a Londres una nova edició del The Language Show, una fira sobre l’aprenentatge d’idiomes.\nL’Institut Ramon Llull hi serà amb un estand propi amb l’objectiu de fomentar l’aprenentage de la llengua catalana. En aquest estand s’hi difondran audiovisuals de la llengua i la cultura catalana, com “Alcover-Moll – viatge de paraules”, “Gaudí 1852 – 1926”, “Joan Miró. El color dels somnis” o “Mar de fang. Miquel Barceló”. També estan programades tres classes de català inicial, o Language tasters, a càrrec de tres dels professors de català a universitats angleses (Ester Pou, Jesús Villalta i Sílvia Xicola), un concurs sobre cultura catalana i un tast de vins catalans i balears.\nA la fira es farà difusió de material elaborat des de l’Institut Ramon Llull, com el Poetàrium o la sèrie didàctica 4 cats, per donar a conèixer eines d’ensenyament i aprenentatge de la llengua catalana.\nActualment, al Regne Unit hi ha un total de 18 universitats que ofereixen estudis catalans amb el suport de l’Institut Ramon Llull.


Conferència «Terra presa. Per una nova política de sediments», Josep Juan Segarra – Cultura Virtual\nL’envelliment de les preses, la manca creixent de seguretat i la retenció de sediments als embassaments són problemes que afecten la major part de les conques hidrogràfiques mundials i especialment els deltes, que depenen del bon estat dels rius i de l’existència de cabals ecològics líquids i sòlids. A la conferència es farà un mosaic de la qüestió, que anirà des de les tècniques de gestió dels sediments fins a la caducitat de les concessions i els cànons ambientals del 25 % de l’energia produïda que Endesa hauria de pagar (i no paga) en els casos de Mequinensa, Riba-roja d’Ebre i Flix. Aquests cànons haurien d’ajudar a millorar les gestions fluvials.\nJosep Juan Segarra és llicenciat en periodisme (2007) i en antropologia social i cultural (2021) per la Universitat Rovira i Virgili de Tarragona. Com a becari d’investigació del Centro Nacional de Pesquisa (CNPq), de Brasil, va finalitzar el Màster d’antropologia social de la Universidade Federal do Estado do Rio de Janeiro. Des de l’any 2000 participa en diferents organitzacions i moviments socials en defensa del riu i el delta de l’Ebre. Des del 2015 coordina la Campanya pels Sediments. És membre fundador de l’Associació Sediments, realitzador d’audiovisuals, poeta i gerent de l’empresa Poesia Surf Kaiak. A més, fa recerca i treball pràctic de bioconstrucció.


Posted on 28/04/2021 28/04/2021 Author Locos por las Fallas\tComentarios desactivados en #JuntaCentralFallera: Resum del #PleJCF corresponent al 27 – 4 -2021\nResum del Ple de Presidents correspondent al mes d’abril, 27-04-21\nL’assemblea ha aprovat l’acta anterior.\nEl president de Junta Central Fallera, Carlos Galiana, ha aprofitat per a donar les gràcies a les presidentes i presidents per totes les seues aportacions a la festa. “Ningú de nosaltres estàvem preparats per a açò, però totes i tots hem treballat de valent per les falles”, ha afirmat.\nA més, ha animat a matindre la unitat que va aconseguir-se ara fa un any, i ha aprofitar per a remarcar que a hores d’ara “no hi ha pressa cap decisió sobre la possible celebració de les falles ni de la data ni d’activitats”.\nPer aquest motiu, el president de JCF ha assegurat que s’està treballant en tots els escenaris possibles. “Si finalment no eixim al carrer, no serà per nosaltres”, ha afirmat.\nGaliana ha finalitzat la seua intervenció donant les gràcies de nou a totes les presidentes i presidents.\nFins ací l’exercici 2020-2021 de Junta Central Fallera. Gràcies a totes i tots per seguir-nos! Ens veiem prompte!\nTagged Asamblea Presidentes, JCF


Trump, Hillay i Bernie Sanders per Jordi Oriola Folch – realitzador audiovisual – L'independent\nNormal que tothom parli de les eleccions d’EEUU, és el país més influent del món encara… Donada la rellevancia que té, ens haurien de deixar votar-hi.\nLa victòria de Trump ens ha sorprès, cert, però no és primera sorpresa que ens arriba d’aquell país. Alguna cosa profunda hi està succeint a nivell social que no acabem de comprendre perquè ara hagi passat això i, també, perquè fa uns mesos, Bernie Sanders, un candidat que s’autoproclamava socialista i amb un discurs dur contra les pràctiques capitalistes abusives, va rivalitzar, fins l’últim moment, amb Hillary Clinton en les primàries demòcrates. Això va ser sorprendent perquè, en la societat nordamericana, sempre s’ha demonitzat fins a l’extrem el comunisme i el socialisme. Però, al mateix temps, és font d’esperança, comprovar que hi ha tanta població d’esquerres contraria als valors i les polítiques que porten endavant els Estats Units. Això ho hem de tenir present en moments, com l’actual, en que veiem el panorama bastant negre. Hi ha esperança…\nParlant amb nordamericans, que no t’ho esperaries, he sentit dir, moltes vegades, que Obama ha estat un desastre. Això sorprèn aquí perquè Obama es veu amb bastant bons ulls, entre el seu estil, lo del Medicare, etc… I per exemple, en el tema del Sàhara Occidental que conec una mica, l’administració d’Obama ha estat la primera a demanar que cal que es monitoritzin externament els drets humans en l’ocupació marroquina del Sàhara Occidental, cosa que va fer enfadar molt a un Marroc acostumat a plantejaments nordamericans inequívocament pro-marroquins. I aquests mateixos nordamericans veien horrorós que guanyés Hillary. Recordo haver preguntat a un nordamericà que semblava progre: “Què està passant als EEUU amb aquests candidats que hi ha?” i ell respondre’m: “Sí, sí, tens tota la raó, als Estats Units estem escandalitzats també. Si guanya serà un desastre. A nivell econòmic i a nivell de drets i de tot serà un apocalipsi. Pot ser que hi hagi una guerra interna als EEUU. Esperem que no guanyi Hillary Clinton…”. I jo, atònit i sense entendre res, interrompre’l preguntant: “T’has equivocat, no? Has volgut dir ‘si guanya Trump’, oi?”. I efectivament ell respondre: “No, si guanya Hillary Clinton el país s’enfonsarà en la crisis i seguirà degradant-se, necessitem algú amb idees clares com Trump”. Em vaig quedar a quadres. Ell em deia que tot l’establishment econòmic, polític i mediàtic volia que guanyés Clinton, que ella representava els poders econòmics que hi havia al país.\nQuan vaig investigar una mica el tema, vaig comprovar que, en això, tenia raó i que, tret d’un moment inicial en que certs mitjans van donar canxa a Trump perquè era xocant i sorprenent, un cop es va veure que podia realment guanyar, tot l’establishment ha apostat per Hillary, una candidata del sistema i que no generarà estirabots ni turbulències inesperades, és a dir que mantindrà l’status quo que ja els és favorable als poders financers. El que em sorprèn és que es percebi que Trump és alguna cosa diferent i que no representarà també el mateix sistema que ha regit els Estats Units fins ara.\nCal recordar que Hillary tampoc era una santa. Forma part del pitjor dels demòcrates, el partit de centredreta del sistema bipartidista nordamericà, que s’enfronta, com si fossin enemics, amb el partit de dretes republicà. Un sistema que, ara uns ara els altres, tira endavant el mateix sistema econòmic i geopolític al món. També era una aliada ferma de l’Aràbia Saudí, del Marroc,… països que no són precisament models exquisits de respecte dels drets humans. També va ser una ferma instigadora de la intervenció estrangera a Líbia, amb motivacions d’autopromoció personal, una opció bèl·lica que va acabar de desestabilitzar una zona on estaven emergint i tenint petits triomfs les mobilitzacions ciutadanes a favor del canvis socials i democràtics i que, la implicació estrangera, van empènyer la zona en una deriva cap a cruentes guerres i auge dels extremismes, com veiem en carn viva a Siria. Tampoc donava molta confiança això que tot l’establisment, que Bernie Sanders proposava de controlar, apostés tant per Hillary Clinton. Però està clar que molta gent ha votat Hillary per intentar frenar Trump. Fins i tot, molta gent que preferia Sanders, va acabar recolzant Hillary amb l’argument que ella podia esgarrapar més vots republicans a Trump que un Sanders massa a l’esquerra. Ara mateix i veient com han anat les coses, no és tan clar que Sanders no hagués estat un millor candidat enfront de Trump perquè precisament, el que deu haver-lo ajudat més ha estat que es percebés a Clinton com la continuïtat de tot el que fastigueja i, en canvi, Trump com un fuet antipolític i antiestablishment amb les agalles que calen per revertir totes les frustracions del nordamericà blanc mig.\nPerò no confonguem el Trump que demanava el vot amb el Trump que governarà. No té perquè ser el mateix. La política actual és marketing i ell pot acabar fent coses diferents de les que ha promès sense problemes. També té l’estomac per fer això. Evidentment el personatge fa força por. És un milionari arrogant, masclista, xenòfob i ens espanta als que volem un món més just, estable i en el que es respectin els drets humans, i farà algunes animalades, segur, i ens farà patir que una persona així tingui el botó nuclear a les mans, però també intueixo que Trump ha fet servir l’esquer de l’antipolítica i de l’antiestablishment com una manera per capitalitzar vot, però que, una vegada esdevingut President dels Estats Units d’Amèrica, intueixo que no farà coses gaire diferents de les habituals. Espero no equivocar-me… Sí hi haurà un gran retrocés a nivell de drets socials, una reducció de polítiques socials, un enfortiment del neoliberalisme i una diplomàcia molt arrogant, impositiva, indiferent als drets humans i que pot ocasionar guerres, en la línia del que ja ve fent EEUU des de Reagan, però que no serà tan desestabilitzadores com “el personatge Trump” faria preveure, pel simple motiu que és un país massa poderós perquè es pogui escapar de les polítiques que beneficien els poders fàctics nordamericans i mundials, als que també els convé cert ordre internacional, i també perquè Trump, un multimilionari capitalista, tampoc crec que tingui la vocació ni la motivació de canviar aquest sistema que EEUU representa.\nFins i tot és possible que, l’experiència desagradable de tenir Trump a la Presidència durant quatre anys, aplani el terreny per a un futur candidat socialista en el partit demòcrata de l’estil Bernie Sanders.\n← Fem Vallès porta al Parlament la unió de les dues comarques\nLa Diputació de Barcelona destina 126.693,09 euros a reforçar el teixit empresarial local de Barberà del Vallès →\nACLARACIÓN CLUB BALONMANO BARBERÀ\n14 de gener de 2019 Redacció 0\nLes PAHs exigiràn aquesta setmana a tots els Ajuntaments que apliquin la “Proposta d’Actuacions urgents i coordinades pel dret a l’habitatge i els subministraments”


L'empresa exportadora és més constant - Club Cecot Internacionalització\nClub Cecot InternacionalitzacióNovetatsL’empresa exportadora és més constant\n14 de desembre de 2015 17 de desembre de 2015 / Per Club Cecot Inter. / Novetats • Sala de premsa/\taccio • asun cirera • cecot • empreses exportadores • Internacionalització • pimes/\t0 Comentaris\nEn els darrers quatre anys ha augmentat un 21% el nombre de companyies que venen a l’exterior d’una manera regular i continuada.L’evolució d’aquest indicador demostra una competitivitat més gran de l’economia.\nEl nombre de les empreses exportadores regulars catalanes (les que han venut a l’exterior d’una manera sostinguda durant els darrers quatre anys) ha crescut un 15% des de l’inici de la crisi fins al mes de setembre d’enguany (últimes dades disponibles). Si repassem els darrers quatre anys, l’increment ha estat d’un 21%. En xifres totals, han passat de ser 13.800 l’any 2008 a quasi 16.000.\nLluny de la fredor de les xifres, aquesta evolució és una dada especialment positiva que evidencia el bon ritme en l’obertura de l’economia catalana.\nAmb la crisi, l’exportació es va convertir en un refugi per a moltes companyies que no trobaven sortida als seus productes i serveis en el mercat interior. Quan tots els indicadors econòmics s’ensorraven la xifra d’exportacions creixia com l’escuma. De fet, des que va començar la crisi les exportacions catalanes han crescut un 24%. Ara bé, el punt clau per saber si aquest fenomen era una qüestió puntual o havia vingut per quedar-se ha estat endinsar-se en l’evolució de les empreses que venen d’una manera constant. I les dades ens diuen que es va per bon camí.\n— Per a la consellera delegada d’Acció, l’agència de la competitivitat de la Generalitat, Núria Betriu, aquesta evolució positiva s’explica perquè l’empresa catalana ha acabat integrant la internacionalització com una estratègia de creixement, que va més enllà d’una resposta a les crisis de consum intern. “Hem aconseguit doblar el nombre d’empreses que exporten de manera habitual”, recorda Betriu.\nI si tornem a les dades, quan ha començat a afluixar la crisi, el nombre d’empreses exportadores regulars ha continuat creixent i a ritmes encara superiors. El 2014, per exemple, van créixer un 8,6% més respecte a l’any 2013, assolint un nou rècord per segon any consecutiu.\n— Miriam Sabaté, directora del departament internacional de la patronal Pimec, considera que tot plegat fa pensar que les empreses un cop internacionalitzades ja no volen renunciar a les vendes en altres mercats.\n— Per la seva banda, Roger Romagosa, economista de l’Observatori de la Pimec, explica que el fet que el nombre d’empreses que venen a l’exterior d’una manera continuada hagi estat creixent fins i tot quan les esporàdiques s’han estancat, és un indicador de la millora de la competitivitat de l’economia catalana.\nVist tot això, per què és tan important que l’exportació sigui una qüestió regular a les empreses?\n— En primer lloc, com explica Asun Cirera, assessora en comerç exterior de la patronal Cecot, aquest fet afavoreix el creixement de les exportacions d’una manera sostinguda en el temps. I en aquest cas, les xifres demostren que l’augment de les exportacions en els darrers set anys s’ha nodrit de l’increment de les empreses exportadores regulars.\n— A més a més, el fet que un país tingui moltes empreses exportadores regulars retorna en benefici de l’economia. “Si comparem una empresa exportadora amb una de no exportadora, la primera sempre té una ocupació més gran en mà d’obra, té més productivitat i una rendibilitat més alta”, afegeix Cirera. Per tant, tenir un teixit empresarial d’exportadores regulars les fa més sòlides i els fa guanyar dimensió.\nUna altra bona notícia que surt d’aquestes dades és que han estat les empreses industrials i, a més, les de dimensió petita o mitjana, les que han fet engreixar la xifra d’empreses exportadores regulars.\n— Es tracta, segons explica la consellera delegada d’Acció, de pimes procedents principalment dels sectors metal·lúrgic, de maquinària i alimentació. Que hagi estat aquest perfil d’empreses les que més han contribuït a fer créixer les exportacions i més encara la regular és molt ben rebut. Per una banda, perquè evidencia que la indústria continua sent un sector clau per a l’economia catalana i que, a més, té projecció de creixement. Per altra banda, perquè el fet que siguin empreses de dimensions més reduïdes ajuda a compensar la distribució actual. De fet, d’acord amb les darreres dades disponibles, un 26,2% de les pimes industrials catalanes són exportadores, un percentatge molt allunyat del 87,3% de les grans empreses.\n— Segons Asun Cirera, aquestes empreses no han despertat el seu interès per la internacionalització d’una manera sobtada, sinó que ja tenien capacitat per vendre a l’exterior però els mancava un impuls final. “Hi ha hagut una llarga tasca de sensibilització en el tema de la sortida a d’altres mercats”.\nCuriosament, tota aquesta bona posició es dóna en un període en què el finançament bancari (una eina clau per créixer a l’exterior) ha estat molt escàs. I a més a més, segons la directora del departament internacional de Pimec, les línies d’ajuts i les subvencions s’han escurçat.\n— Miriam Sabaté es mostra molt crítica amb l’acció de l’administració catalana: “A àmbit de país no s’està apostant prou per incrementar la xifra d’empreses exportadores regulars, el sistema d’ajuts està massa focalitzat en els incentius per iniciar-se en la internacionalització”, afirma.\nQuatre noves oficines\nLa consellera delegada d’Acció contesta que en els darrers dos anys s’ha mantingut el pressupost per incentivar la internacionalització de l’empresa catalana. I a més avança que per a l’any 2016 ja han planejat l’obertura de quatre noves oficines d’Acció a l’exterior, que se situaran al Perú, l’Iran, els Balcans i algun país de l’Àfrica que està per determinar.\nCaldrà veure, a més a més, com influeix la creixent creació d’empreses tecnològiques que neixen des del primer dia amb una visió internacional. Joan Ramon Rovira, cap d’internacional de la Cambra de Barcelona, creu que ara com ara no són el centre de gravetat de les empreses exportadores però és un fenomen en alça.\nAra com ara el 39% de les firmes exportadores catalanes ho fan d’una manera regular. La xifra, tot i que es pot matissar, mostra que encara hi ha camí per recórrer. Joan Ramon Rovira creu que cal reforçar el fenomen de l’obertura de l’empresa catalana.\n— “Des del punt de vista de l’empresa cal prendre més consciència de la internacionalització i, pel que fa a país, cal facilitar l’activitat empresarial”, diu Rovira, qui entén que no és una qüestió de subvencions sinó que el govern ha d’afavorir els acords i tractats transnacionals i treure els entrebancs a l’activitat empresarial.\n— Per a Rovira, cal anar molt més enllà, “les empreses han de ser cada cop més intensives en coneixement i innovació si volen ser presents en un mercat global”, diu, i afegeix que cal incidir molt més en un sistema d’innovació i desenvolupar un model educatiu d’alt nivell.\nDe fet la manca de personal qualificat és un dels punts febles amb què es troba l’empresa catalana que es vol iniciar en l’aventura internacional.\n— “Localitzar les persones preparades amb coneixements de comerç internacional i idiomes sovint és una tasca inassolible”, diu Cirera.\nHi ha d’altres limitacions a les quals s’enfronta l’empresa per tenir èxit en la seva sortida i és aconseguir una bona planificació, amb uns objectius de mercat clars. L’assessorament acaba sent un punt clau.\nL’associació d’empreses exportadores de maquinària, AMEC, ha elaborat un indicador sobre el nivell de solidesa de la internacionalització de l’economia espanyola. Assessorats en metodologia pel professor de la Universitat de Barcelona Joan Tugores, l’objectiu és avaluar l’evolució de l’obertura de l’economia creuant les dades d’indicadors diversos com el nombre d’empreses exportadores regulars que té un país, el nombre de filials i com de diversificats estan els mercats als quals venen les empreses, el nivell tecnològic de les exportacions o la inversió estrangera, entre altres elements. A l’edició de l’any 2015, sobre dades del 2014, l’índex de solidesa de la internacionalització va ser de 5,56 sobre 10, que representa un creixement del 4,9% respecte a l’anterior exercici.\nL’indicador mostra que les principals limitacions a la internacionalització són les barreres a l’exportació, el pressupost públic, o més aviat la manca d’aquest, a més de la inversió estrangera.\nPel que fa als països emergents (la Xina, el Brasil, Rússia o l’Índia), la penetració de l’empresa catalana és encara molt feble.\nA la Xina s’exporta a penes un 1% del total de les vendes a l’exterior catalanes. El gegant asiàtic ocupa l’11è lloc en el rànquing i el Brasil, el 18è.\nReportatge publicat a la revista L’Econòmic el 13/12/2015


Barcelona Tech City ha estat l’escenari de la segona sessió del cicle DSIPLAY | .barcelona\nBarcelona Tech City ha estat l’escenari de la segona sessió del cicle DSIPLAY\nEn aquesta ocasió, s’ha parlat sobre com finançar i incubar projectes innovadors amb impacte social.\nEl cicle DISPLAY sobre experiències d’innovació social digital té com a objectiu donar a conèixer els projectes d’Innovació social més destacats, el seu impacte i retorn socials i la seva viabilitat. Alhora, el cicle busca promoure les sinergies entre els actors urbans i la ciutadania per tal de generar un aprenentatge mutu en àmbits com a l’emprenedoria tecnològica, la participació i el món maker, l’economia col·laborativa i circular o l’ús de les dades.\nA la segona sessió del cicle Display s’ha parlat sobre com finançar i incubar projectes innovadors amb impacte social.\nLa sessió l’ha moderat l’Albert Cañigueral, representant de Ouishare, que ha triat Holaluz – incubada a Barcelona Tech City- com a exemple d’empresa socialment responsable, que genera impacte i és econòmicament sostenible.\nA la sessió també s’han pogut veure altres casos de empreses de base tecnològica amb impacte social i que funcionen econòmicament com Wordcoo, Migranoderena, Capital Cell o The Collider, entre d’altres.\nUn dels punts clau de la sessió han sigut la forma de finançament per a projectes socials innovadors. Els participants s’han mostrat partidaris de general models de negoci suficientment atractius en termes d’inversió per tal d’aconseguir participacions i no basar els models de negoci en donacions.


Ajuntament de Canet de Mar - Els incendis forestals disminueixen un 10% respecte l'any passat\nEls incendis forestals disminueixen un 10% respecte l'any passat\nPUBLICAT Dilluns, 07.10.2019\nLa Diputació de Barcelona ha presentat l'informe final del Pla d’Informació i vigilància (PVI) contra incendis forestals, que recull les incidències ocorregudes a les comarques de Barcelona durant els mesos d’estiu, en concret en el període que va des del 14 de juny fins al 30 d’agost. La dada més rellevant és que els incendis s'han reduït en un 10% respecte a la mitjana del darrer decenni. I la superfície afectada ha estat un 77% menys que en el període 2009-2018. Tot i així s'han enregistrat 134 incendis amb un total de 104,5 ha cremades. L'incendi més important va ser el de la localitat de Capellades, que va cremar el 50,5% de la superfície total afectada a la demarcació de Barcelona.\nAquest estiu ha estat especialment calurós, ja que hem patit quatre episodis de temperatures extremes, amb dues onades de calor consecutives entre el 24 de juny i el 7 de juliol, una altra la darrera setmana de juliol i la darrera a primers d'agost.\nEl Pla d’informació i vigilància (PVI) d’aquest 2019, el du a terme la Diputació amb la col·laboració de nou Federacions i 124 Agrupacions de Defensa Forestal (ADF), a més a més de 269 ajuntaments de la demarcació. L'equip humà d'aquest any ha estat format per 259 persones distribuïdes en el conjunt de 475.502 hectàrees forestals. Aquest equip de persones ha cobert diàriament un total de 91 rutes de vigilància per espais forestals, així com 20 punts fixos de vigilància, entre les 12.30 hores i les 19.00 hores. Entre les tasques desenvolupades, se'n destaca la informativa, especialment a les zones de lleure i les més freqüentades per excursionistes.\nConsulteu la informació publicada per la Diputació i accediu a l'informe complet, a través d'aquest enllaç: notícia


Tot Alcoi amb Ovidi 18 anys després de la seua mort\nLa Veu del País Valencià 9-Mar-2013\nDissabte, 9 de març a les 00:00h Cultura\nL’Ajuntament inaugura un passeig amb el seu nom i l’escultura Faré vacances d’Antoni Miró\nHui l’Ovidi rebrà l'homenatge dels alcoians amb la inauguració d’un passeig i una escultura al seu poble quan fa ja 18 anys de la seua mort.\nOVIDI MONTLLOR, SILENCIAT Pilar Aymerich va il·lustrar el primer reportatge que va publicar l'escriptora Montserrat Roig, 'Altres veus, en altres àmbits', en què explicava com a Montllor li van prohibir seguir cantant. A la imatge, escortat per un policia\nHomenatge a Ovidi, Nova Cançó\nEl barri del Viaducte d’Alcoi acull aquest dissabte a partir de les 18 hores, la inauguració del Passeig Ovidi Montllor en el marc del 18è aniversari de la seua mort.\nEnguany, Ovidi Montllor hagués fet 71 anys. Amb aquest motiu, l’Ajuntament d’Alcoi ha programat un acte en què participaran destacats membres de la cultura alcoiana.\nEl regidor de Política Lingüística Jordi Tormo ha comunicat que la Coral Polifònica, el grup Batà, Pau Miquel Soler, Manel Rodríguez i Jordi Botella interpretaran textos i cançons de l’Ovidi per homenatjar-lo i recordar-lo en aquest dia tan especial.\nA més, Isabel-Clara Simó, que properament rebrà la Medalla d’Or i serà nomenada Filla Predilecta d’Alcoi, malgrat haver-se disculpat per no poder assistir-hi, estarà present a l’acte a través d’un text que serà llegit. A més, també es podrà gaudir amb la música de la Colla de Dolçainers i Tabaleters La Degollà.\nL’esdeveniment comptarà amb la participació de representants de les entitats que han mostrat el seu suport als actes en record a Ovidi i de representants de la família de l’artista.\nAquest dissabte també es descobrirà l’escultura Faré vacances, obra d’Antoni Miró en record a Ovidi Montllor que estarà instal·lada al centre del Passeig.\nPer a veure més material gràfic sobre Ovidi Montllor teniu al vostre abast la web del seu arxiu personal, que acaba de ser actualitzat: arxiuovidi.info/\nEs tracta d’una obra d’aproximadament cinc metres d’alçada que ha estat finançada pels ajuntaments d’Alcoi, Barcelona, Alqueria d’Asnar, les universitats d’Alacant, València, Politècnica de València-Campus d’Alcoi i Miguel Hernández, les entitats Centre Cultural Ovidi Montllor, Acció Cultural del País Valencià, Comissions Obreres de Catalunya i del País Valencià, els grups polítics PSPV-PSOE, BLOC-Compromís i Esquerra Unida-l’Entesa i l’Estudio VVV.\nSegons indica Tormo, "hem rebut el suport de moltíssimes entitats com són la Generalitat de Catalunya, el Govern de les Illes Balears, l’Institut d’Estudis Catalans, les universitats Jaume I i Barcelona, les xarxes Vives i Alcover, l’Institut Pare Vitòria, el Centre Excursionista d’Alcoi, el Club d’Amics de la UNESCO d’Alcoi, la Coordinadora de l’Alcoià i el Comtat pel Valencià... així com diverses persones a títol individual. Totes mostren el seu suport i col·laboren en l'homenatge a Ovidi".\nEn aquest sentit, cal assenyalar que l’empresa d’assegurances La Unión Alcoyana també hi col·labora a l’obra de teatre de La Dependent Homenatge a T que serà estrenada al mes de maig.\nOvidi Montllor va nàixer al número 15 del carrer Sant Joan de Ribera del barri del Viaducte el 4 de febrer de 1942 i va morir a Barcelona el 10 de març de 1995.


Les Cousins “ANTAGONIQUE” 2018 – Les Cousins Delivery\nInici / Les Cousins / Les Cousins “ANTAGONIQUE” 2018\nVARIETAT: Garnatxa Negra y Carinyena Negra\nVINIFICACIÓ: Es verema a mà en caixes de 12 kg. Abans d’entrar en el celler, la pansa per una taula de selecció. Es derrapa directament en una premsa vertical. Es realitza un suau premsatge i el most obtingut fermenta en un dipòsit d’acer inoxidable amb temperatura controlada (aprox. 18-20 °C). Es deixa reposar en tines d’acer inoxidable fins a l’embotellada.\nEMBOTELLADA: Març 2019\nPER QUÈ ANTAGONIQUE? Ja des dels seus orígens, aquest blanc de noirs, és segurament el vi més arriscat dels Cousins. I aquesta anyada especialment, perquè per primera vegada s’elabora tan sols amb 100% de varietats negres i sense pas per fusta. Directe. Un reflex de moments contradictoris, una suma d’oposats.\nUna manera d’entendre la vida que intenten transmetre a través dels seus vins.\nUna cerca de diferents emocions que ells intenten retenir en cada ampolla. Un vi, un moment: “L’INCONSCIENT”, “SAGESSE” i


Una luxosa final del Sona 9 omple Luz de Gas\nSandra Bautista ha estat la guanyadora d'aquest any\n© Eduard Sant\nPer segon any consecutiu la sala Luz de Gas va ser l’escenari escollit per acollir la gran final del concurs musical Sona 9.\nDesprés de nou mesos de competició i d’haver superat unes quantes fases preliminars, tres noms i tres propostes ben diferents entre elles van ser les escollides com a grans finalistes d’aquest prestigiós concurs musical català.\nAmb els periodistes culturals Júlia Beltran i Jofre Font com a mestres de cerimònia, la final del Sona 9 en la seva edició del 2018 serà segurament recordada per l’alt nivell mostrat pels tres noms finalistes. Al llarg dels 20 minuts exactes d’actuació que estipulen les bases de la final d’aquest concurs, els tres grans finalistes, amb els seus particulars estils i propostes, van saber aprofitar a la perfecció aquesta oportunitat que els va ser atorgada.\nAmb només un vot de diferència respecte al segon classificat (35 a 34 vots) i vuit respecte al tercer classificat (27 vots), la convincent jove cantautora de Martorelles, Sandra Bautista -segons la rumorologia prèvia, la principal favorita-, va ser declarada guanyadora del Sona 9, 2018. Ben acompanyada per la seva banda, una emocionada Sandra Bautista va agrair aquest prestigiós premi que li permetrà enregistrar i editar un disc sota la direcció d’un productor professional; un seguit d’actuacions al Mercat de Música Viva de Vic, a l’Acústica de Figueres o el CurtCircuit, i gaudir de campanyes de publicitat als principals mitjans del país.\nEl Premi Joventut va ser concedit a Menut, un duet de Móra la Nova que combina la jota i la cançó protesta amb l’electrònica. Aquest segon premi els permetrà l’enregistrament d’un EP de quatre cançons a Bucbonera Studio amb la seva corresponent edició digital del disc. A més, podran fer una minigira de tres concerts promocionals en els diferents principals festivals catalans.\nEl grup de pop rock montcadenc L’Home Invent va aconseguir no només L’Èxit (el tercer premi) sinó que també se’ls hi va concedir el premi per Votació Popular dels assistents a la final. Aquests dos reconeixements els permetrà enregistrar dues cançons, una campanya de difusió i 1.000 € en material musical.\nLa gran novetat d’aquesta edició del Sona 9 ha estat la creació del Premi Cases de la Música, un reconeixement al grup amb més projecció de futur dels divuit presents a la fase preliminar. En aquesta primera edició, el grup de folk pop barceloní Plou han estat premiats amb una beca anomenada Incubadora Musical, amb l’objectiu de guiar el grup en qüestió a fer el difícil i gran salt qualitatiu en el món musical.\nPer cert que mentre el jurat debatia sobre el palmarès del Sona 9 2018, Senyor Oca, vigents guanyadors i molt més madurs que el dia en què es van proclamar vencedors de l’edició del 2017, van tornar a pujar a sobre l’escenari de Luz de Gas per presentar les cançons del seu disc “Cant de Pagès”, demostrant que han aprofitat a la perfecció les oportunitats que brinda aquest guardó.


Visual Kei - Viquipèdia, l'enciclopèdia lliure\n1990 i 1995\nEl Visual Kei (ヴィジュアル系, vijuaru kei; literalment "estil visual") és un gènere musical japonès "underground" que va tenir el seu major apogeu a finals dels anys 80 i començaments dels 90 a les principals ciutats del Japó.\nEl Visual kei musicalment parlant és una unió de diferents gèneres per exemple té: L'atmosfera, frases soltes, i actuació del gòtic; L'ús d'una guitarra principal i el tò del heavy metal, igual que els riffs, ritme i bateria del punk, i encara que actualment les bandes de Visual kei inclouen moltes més influències, les mencionades abans també es troben presents a la majoria de les bandes.\nDestaca per la seva impressionat individualitat, ja que el Japó és una societat conservadora i està prohibit "destacar" i l'estètica visual és la representació que van en contra de la seva forma de pensar, un visual mai busca pertànyer a la massa, però tampoc destacar i vol ser únic i original.\nEls membres de les bandes de Visual kei en general utilitzen maquillatge extravagant, un estil de pentinats amb formes estambòtiques i elaborats vestuaris. Encara que la majoria dels musics són homes, és comú que alguns utilitzin maquillatge o vestuaris que es puguin considerar "femenins".\nAlguns dels seus exponents són: Dir en grey, Nightmare i Malice Mizer.\nObtingut de «https://ca.wikipedia.org/w/index.php?title=Visual_Kei&oldid=18569553»


Més d’un centenar d’activitats per commemorar els 150 anys de pessebrisme associatiu català - tornaveu\nMés d’un centenar d’activitats per commemorar els 150 anys de pessebrisme associatiu català\naniversari, diorames, exposició, pessebres, pessebres del món\nL’any 1863 neixia l’Associació de Pessebristes de Barcelona, l’entitat més antiga del ram a tota Catalunya. S’iniciava així una tradició de pessebrisme associatiu que celebra 150 anys de prolífica existència el proper any 2013. Per commemorar-ho, la Federació Catalana de Pessebristes ha programat centenars d’activitats que s’aniran desenvolupant per tot el territori català des d’aquest Nadal fins a finals de l’any vinent.\nL’exposició “Pessebres del món: Cultura, art, tradició” és, probablement, una de les principals iniciatives de la celebració. Aquesta mostra acull nombrosos pessebres de Catalunya, d’Espanya i d’una trentena de països d’Europa, d’Amèrica, d’Àfrica i d’Àsia. Hi haurà també un espai dedicat a la figura d’Antoni Moliné, a qui s’atribueix l’origen de la tècnica del diorama creada el 1912, ara fa cent anys. La mostra es podrà veure de l’1 de desembre fins al 3 de febrer a la Seca - Espai Brossa de Barcelona.\nEl centenari dels diorames catalans tindrà ressó internacional: una mostra d’aquesta tècnica es podrà veure a la seu de l’ajuntament de la ciutat alemanya de Colònia i a la Fira de Nadal d’Aubagne, França. Per altra banda, Olot serà la capital del pessebrisme català i acollirà, de l’1 de desembre al 3 de gener, la Biennal del Pessebre Català, un esdeveniment organitzat per la Federació Catalana de Pessebristes, que reuneix treballs d’agrupacions pessebristes del país. Aquest any coincidirà amb el vintè aniversari de la Mostra Internacional de Pessebres a Olot.\nTant la gent gran com els més petits tindran espais de participació. L’Associació de Pessebristes de Barcelona organitza, amb el suport de l’Ajuntament de Barcelona, dos concursos de pessebres, un a les escoles i un altre als casals de gent gran. Poden participar-hi, fins al 20 de desembre, tots els nois i noies de les escoles de la ciutat de Barcelona i tots els casals de gent gran. La sol·licitud d’inscripció cal demanar-la a l’Associació de Pessebristes de Barcelona (933 152 157 - elpessebre@hotmail.com).\nEl tradicional pessebre de la Plaça de Sant Jaume s’afegirà a aquestes celebracions. Els ciutadans que enguany el visitin hi trobaran tres boles de Nadal amb tres diorames, que representen l’Anunciació, l’Arribada dels Reis d’Orient i el Naixement. El paisatge de fons de cadascun dels tres quadres escènics està inspirat en obres de grans mestres de paisatgisme català: Santiago Rusiñol, Ramon Martí Alsina i Joaquim Mir.\nMés informació sobre totes les activitats.


La Generalitat pagarà el lloguer de famílies vulnerables a punt de ser desnonades – La Manyana\nEl pla s'inicia amb 20 MEUR i els primers beneficats seran les 185 famílies amb data assenyalada fins al 15 d'octubre\nFOTO: Tony Alcántara / La consellera Violant Cervera i el delegat Bernat Solé van parlar amb alguns residents\nLa Generalitat pagarà el lloguer de les famílies amb vulnerabilitat social acreditada que estiguin a punt de ser desnonades per impagament de lloguer, segons ha anunciat la consellera de Drets Socials, Violant Cervera. L’administració esdevindrà l’arrendatària i afrontarà el deute pendent fins a un màxim de sis mesos i el pagament del lloguer del nou contracte de 5 o 7 anys mentre la família no millori la seva situació. El pla s’inicia amb 20 MEUR, una quantitat que segons el secretari d’Habitatge i Inclusió Social, Carles Sala, serà “més que suficient” per abordar la situació de setembre a desembre. Les primeres famílies que es podran beneficiar de la mesura són les 185 famílies amb data assenyalada entre l’1 de setembre i el 15 d’octubre.\nCervera ha indicat que el principal objectiu d’aquesta ampliació del programa Reallotgem.cat és “evitar l’angoixa” de les persones que poden perdre el seu habitatge de manera imminent. Ha afegit que posaran la mesura a disposició de la resta de departaments del Govern perquè Drets Social “no ho pot fer sol”, ha apuntat.\n“Aquesta és una línia que es posa en marxa avui mateix”, segons ha destacat el secretari d’Habitatge. Cal que les famílies tinguin una resolució favorable de la mesa d’emergència. En cas que no s’hagi obtingut, la Generalitat demanarà una suspensió al propietari de cada desnonament, i durant els dos o tres mesos de negociació el propietari serà compensat amb les rendes de lloguer corresponents.\nLes famílies amb una resolució favorable de la mesa d’emergències han d’afrontar el pagament del 10, 12 o 18% dels seus ingressos ponderats, que de mitjana són uns 70 euros, ha indicat Sala. La Generalitat pagarà la resta del lloguer fins el que marxa l’índex de referència.\nEls propietaris que segons la normativa estan obligats a oferir un lloguer social obligatori no es podran acollir a la nova mesura.\nAquest mecanisme implica la Generalitat de Catalunya i els 175 ajuntaments que s’hi han sumat per a utilitzar habitatges de lloguer convencional per a casos de les meses d’emergències que estaven pendents d’habitatge. L’ajuntament té com a única missió cercar l’habitatge necessari per a resoldre el cas si no s’ha pogut resoldre d’altres maneres. La Generalitat de Catalunya, a través de l’AHC, compensa l’ajuntament amb 450 euros per habitatge, en concepte de despeses de gestió per la recerca.\nLa Generalitat és l’arrendatari i assumeix la totalitat del cost del lloguer de l’habitatge, el pagament del qual queda garantit. La Generalitat pot avançar de cop al propietari 18 mesos de la renda de lloguer, que és la d’import convencional referenciada per l’Índex. La Generalitat es compromet a retornar l’habitatge buit i en condicions d’habitabilitat al final del contracte, que pot ser de 5 o 7 anys en funció del tipus de propietari.\nA partir d’ara els administradors de finques col·legiats i els agents immobiliaris poden oferir habitatges per a resoldre casos de les meses, complementant la tasca que continuaran fent els ajuntaments. La Generalitat de Catalunya els compensarà amb l’equivalent a una mensualitat del lloguer de l’habitatge.


Cocemfe BCN i l’AMB celebren una jornada per promoure aliances en el compliment dels ODS - Diari de la Discapacitat\nInici Responsabilitat Social Cocemfe BCN i l’AMB celebren una jornada per promoure aliances en el...\nCocemfe BCN i l’AMB celebren una jornada per promoure aliances en el compliment dels ODS\nAmb la participació telemàtica de més d’una seixantena de persones\nCartell jornada sobre els Objectius de Desenvolupament Sostenible (ODS) // Foto: Cocemfe BCN\nMés d’una seixantena de persones van participar ahir telemàticament a les diferents ponències de la jornada “Objectius de Desenvolupament Sostenible (ODS) en les associacions, ajuntaments i a les empreses” que organitzava COCEMFE Barcelona i l’Àrea de Desenvolupament Social i Econòmic de l’Àrea Metropolitana de Barcelona (AMB).\nLa presidenta de COCEMFE Barcelona i de dones amb discapacitat DODISNAT, Montserrat Pallarès, va inaugurar la jornada destacant el compromís de COCEMFE amb el compliment dels ODS.\nPallarès va remarcar que la discapacitat és un tema transversal en tots els articles de l’Agenda 2030 i que, per tant, cal assolir tots els Objectius. En aquest sentit i per tal d’aconseguir-ho i poder garantir una millora de l’autonomia i les condicions de vida de les persones amb discapacitat, COCEMFE va engegar l’any passat la campanya Planeta 10 sota el lema “Per un món sostenible i inclusiu”.\nDurant la jornada es va evidenciar la importància d’establir aliances entre diferents àmbits per poder poder assolir els 17 ODS. “Estem aquí per posar en una mateixa taula tots els sectors implicats i poder compartir objectius”, va assenyalar Pallarès, destacant la necessitat d’unir esforços entre ciutadania activa a través del teixit associatiu, administracions, Acadèmia i empreses.\nEl paper de les institucions locals\nLa jornada es va desenvolupar en tres taules temàtiques: “El paper de les institucions”, “Els Objectius de Desenvolupament Sostenible i el seu compliment” i “Experiències d’implementació”.\nA la primera taula “El paper de les institucions”, Pere Navarro, Delegat Especial de la Zona Franca Barcelona, va destacar com els ODS han de vertebrar les actuacions del Consorci de la Zona Franca, sobretot la seva aplicació en l’àmbit industrial. ”Les aliances són importants per trencar barreres i per dissenyar el present i el futur”, va remarcar Navarro.\nDe la mateixa manera, Guillem Espriu, Coordinador de Programes de Polítiques Socials de l’AMB, va destacar la importància de les aliances com “una part important de l’estratègia metropolitana” i va assegurar que els espais de consens i treball conjunt, com el consolidat entre l’AMB i COCEMFE Barcelona, són essencials per tirar endavant els Objectius. Tanmateix, va destacar el ferm compromís de l’Àrea Metropolitana de Barcelona en la persecució dels ODS reflectit així tant en el Pacte de Govern com en el PAM 2020-2023.\nNúria Parlon, alcaldessa de Santa Coloma de Gramenet i diputada delegada per les Polítiques de Participació, l’Agenda 2030 i els ODS, va afegir que cal que les institucions assumeixin el lideratge, sempre tenint en compte la societat civil organitzada. “Des de l’àmbit local estem disposats a implicar-nos amb els diferents sectors per aconseguir aquests reptes”, va concloure Parlon, i es va posar a disposició de COCEMFE Barcelona i altres entitats per avançar cap a la plena inclusió de les persones amb discapacitat.\nEl president d’AEPedrosa i Director General de l’Associació empresarial Àrea8, Baltasar Pozuelo, va remarcar la importància d’establir connexions amb tots els sectors, també amb l’empresa. Pozuelo va assegurar que les empreses petites ja estan connectades amb el compliment dels ODS per construir un món “més inclusiu i més femení”.\nEls ODS en temps de la COVID-19\nCarles Agustí, Consultor internacional en ODS acreditat per la IFGICT, va intervindre per explicar com les institucions, empreses i associacions poden detectar els objectius que els queden per complir i aplicar una estratègia per assolir-los.\nLa reflexió sobre el compliment dels ODS, però, no ha deixat de banda els dubtes i dificultats que suposa la situació actual generada per la Covid-19. “La pandèmia ens ha trasbalsat, i el problema de base és que quan es van plantejar els ODS no es van tenir en compte que pogués haver-hi una emergència a nivell global com la que hem tingut”, va comentar la presidenta de COCEMFE Barcelona, Montserrat Pallarès.\nEsther Jolonch, Directora de la Fundació Catalana de Paràlisi Cerebral, va compartir els nous reptes que els han sorgit durant la pandèmia per complir amb els ODS, com, per exemple, han vist pràcticament impossible mantenir una gestió dels residus sostenible.\nPer la seva banda, Marta Canas, comissionada dels ODS a COCEMFE Catalunya i membre d’Amputats Sant Jordi, va remarcar la importància de comptar amb les persones amb discapacitat a l’hora de construir un món més inclusiu i sostenible. “COCEMFE Barcelona és una de les nostres grans aliances; el camí i la manera d’avançar tots junts”, va destacar, fent èmfasi en la necessitat d’unir esforços per un mateix objectiu.\n“Per sumar esforços en línia al compliment dels ODS, ens cal guanyar grandària en noves formes col·laboratives i d’aliances. Aquest és el repte de les més de 360.000 empreses catalanes d’un sol treballador”, va remarcar Emeteri Frago, Consultor i Directiu de AEPedrosa. Frago va posar l’èmfasi en la microempresa i les seves necessitats, entenent que en el moment actual la prioritat és la supervivència de bona part d’aquest sector empresarial i d’emprenedoria.\nIsidre Sierra, alcalde de Sant Climent del Llobregat i vicepresident de l’AMB, va fer la darrera ponència posant l’èmfasi en la combinació dels ODS com a punt clau en les polítiques i iniciatives locals, construïdes conjuntament amb i per a la ciutadania.\nMontserrat Pallarès va tancar la jornada manifestant que “hem de pensar en els ODS i veure com els assolim en situacions excepcionals. Avui no ho resoldrem, hem de seguir treballant en properes activitats i construir aliances entre nosaltres”.\nArticle anteriorJordi Madera: “Si queremos volver a competir pronto nos tendremos que adaptar”\nArticle següentEl Senat tramita una proposició per establir i regular la llei d’accessibilitat cognitiva